Na temelju članka 35. Zakona o predškolskom odgoju i obrazovanju („Narodne novine“ broj 10/97, 107/07, 94/13, 98/19, 57/22, 101/23 i 22/26) i članka 58. Statuta Dječjeg vrtića „Pušlek“ Marija Bistrica Upravno vijeće Dječjeg vrtića „Pušlek“ Marija Bistrica na svojoj __. sjednici održanoj __.__.____. godine donijelo je

PRIJEDLOG
 PRAVILNIKA 
O UPISU DJECE I OSTVARIVANJU PRAVA I OBVEZA KORISNIKA USLUGA U DJEČJEM VRTIĆU „PUŠLEK“ MARIJA BISTRICA


I. OPĆE ODREDBE

Članak 1.
(1) Ovim Pravilnikom o upisu djece i ostvarivanju prava i obveza korisnika usluga u Dječjem vrtiću „Pušlek“ Marija Bistrica (u nastavku teksta: Pravilnik) uređuje se postupak upisa djece u Dječji vrtić „Pušlek“ Marija Bistrica (u nastavku teksta: Dječji vrtić), način organiziranja i ostvarivanja programa predškolskog odgoja i obrazovanja, zdravstvene zaštite, prehrane, socijalne skrbi djece rane i predškolske dobi te prava i obveze roditelja, odnosno skrbnika i udomitelja (u nastavku teksta: korisnika usluga).

Članak 2.
(1) U Dječjem vrtiću, za djecu rane i predškolske dobi, ostvaruje se: 
· cjelodnevni 10-satni redoviti program njege, odgoja, obrazovanja, zdravstvene zaštite, prehrane i socijalne skrbi djece rane i predškolske dobi koji su prilagođeni razvojnim potrebama djece te njihovim mogućnostima i sposobnostima od navršene prve godine života do polaska u osnovnu školu, 
· program predškole, 
· programi ranog učenja stranih jezika i drugi programi umjetničkog, kulturnog, vjerskog i sportskog sadržaja. 

Članak 3.
(1) Prije polaska u osnovnu školu sva djeca imaju obvezu pohađati program predškole, a dijete koje je ostvarilo pravo odgode upisa u prvi razred na temelju ostvarenog prava obvezno je pohađati program predškole najdulje još jednu pedagošku godinu, odnosno može ostati uključeno u redoviti program predškolskog odgoja i obrazovanja u Dječjem vrtiću.
(2) Program predškole za djecu koja pohađaju Dječji vrtić integriran je u redovni program predškolskog odgoja Dječjeg vrtića koji se izvodi u odgojno-obrazovnoj skupini za djecu prije polaska u osnovnu školu.
(3) Obveznik predškole koji ne pohađa Dječji vrtić ostvaruje pravo izravnog upisa u program predškole u Dječjem vrtiću temeljem prijave na upis sukladno Zakonu o predškolskom odgoju i obrazovanju i Pravilniku o sadržaju i trajanju programa predškole (NN br. 10/97, 107/07, 94/13 i 107/14). Uz prijavu za upis roditelj je dužan priložiti:
	1. popunjeni zahtjev za upis,
	2. presliku rodnog lista ili izvatka iz matične knjige rođenih za dijete koje upisuje, 
	3. uvjerenje o prebivalištu za dijete koje se upisuje i oba roditelja, 
	4. potvrdu o obavljenom sistematskom pregledu (ne starije od mjesec dana od dana podnošenja prijave), 
	5. za dijete s teškoćama u razvoju nalaz i mišljenje tijela vještačenja i/ili medicinsku dokumentaciju ustanova zdravstvene skrbi.
(4) Jedinica lokalne samouprave i Dječji vrtić dužni su obavijestiti roditelje djece koja nisu uključena u redovite programe predškolskog odgoja u Dječjem vrtiću o vremenu i mjestu upisa djece u program predškole. Obavijest, odnosno javni poziv se objavljuje na oglasnoj ploči i službenoj web stranici Dječjeg vrtića. 
[bookmark: _GoBack](5) Dijete koje se upisuje u program predškole u Dječjem vrtiću, a nema prijavljeno prebivalište na području općine Marija Bistrica, dužno je pri prijavi za upis priložiti odluku o financiranju programa predškole (u 100%-tnom iznosu) jedinice lokalne samouprave na čijem području dijete i roditelji imaju prijavljeno prebivalište. 
(6) Upisi djece u program predškole mogu se provoditi elektroničkim putem.

Članak 4.
(1) Dječji vrtić može organizirati posebne cjelodnevne, poludnevne i kraće programe te druge programe predškolskog odgoja u skladu s interesima i potrebama djece, zahtjevima roditelja i postojanju uvjeta u Dječjem vrtiću, sukladno odredbama Državnog pedagoškog standarda predškolskog odgoja i naobrazbe (npr. igraonica, učenje stranog jezika i sl.)
(2) Programe iz stavka 1. ovoga članka financiraju roditelji djece polaznika predmetnih programa.

Članak 5.
(1) Pedagoška godina započinje 1. rujna, a završava 31. kolovoza sljedeće godine. 
(2) Program u Dječjem vrtiću organizira se i realizira u pet radnih dana u tjednu, od ponedjeljka do petka, osim za vrijeme državnih blagdana ili neradnih dana. 

II. UPIS DJECE U PROGRAME DJEČJEG VRTIĆA

Članak 6.
(1) Upis djece u programe Dječjeg vrtića provodi se prema planu upisa što ga svaku pedagošku godinu donosi Upravno vijeće Dječjeg vrtića uz suglasnost Osnivača.

Članak 7.
(1) Dječji vrtić dužan je sukladno svom kapacitetu  organizirati prednost kod upisa u redoviti program za djecu roditelja, odnosno skrbnika s prebivalištem na području općine Marija Bistrica. Prednost pri upisu ostvaruje se i na način utvrđen Zakonom, odlukom Osnivača i ovim Pravilnikom.
(2) Ukoliko ima slobodnih mjesta, u program se mogu upisati i djeca roditelja s prebivalištem na području drugih gradova i općina prema redoslijedu kriterija iz članka 9. ovog Pravilnika, a pod uvjetom da domicilna općina/grad sufinancira program te se na to obveže izdavanjem zaključka (suglasnosti) nadležnog tijela. 
(3) U slučaju da domicilna općina/grad uskrati suglasnost, roditelj će snositi punu ekonomsku cijenu programa. 

Članak 8.
(1) U jasličke programe u pravilu se upisuju djeca koja do 31.08. tekuće godine navrše 1 godinu života. 
(2) U vrtićke programe u pravilu se upisuju djeca koja do 31.08. tekuće godine navrše 3 godine života. 

1. Prednost pri upisu u redoviti program

Članak 9.
(1) Ako Dječji vrtić ne može upisati svu prijavljenu djecu, djeca se upisuju na način da prednost pri upisu ima:
· dijete koje zajedno s roditeljima ima prijavljeno prebivalište na području općine Marija Bistrica – 30 bodova, 
· dijete koje zajedno s roditeljima ima prijavljeno boravište na području općine Marija Bistrica – 10 bodova, 
· dijete čija su oba roditelja zaposlena – 10 bodova,
· dijete čiji je jedan roditelj zaposlen, a drugi na redovitom školovanju – 10 bodova,
· dijete čija su oba roditelja na redovitom školovanju – 10 bodova, 
· dijete iz obitelji s troje i više djece – 7 bodova, 
· dijete samohranog roditelja – 5 bodova, 
· dijete iz jednoroditeljske obitelji – 5 bodova, 
· dijete koje je ostvarilo pravo na socijalnu uslugu smještaja u udomiteljskim obiteljima – 4 boda, 
· dijete roditelja invalida Domovinskog rata – 4 boda, 
· dijete s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja – 3 boda, 
· dijete osoba s invaliditetom upisanih u Hrvatski registar osoba s invaliditetom – 3 boda, 
· dijete roditelja koji prima doplatak za djecu ili roditelja korisnika zajamčene minimalne naknade – 2 boda, 
· dijete u godini prije polaska u osnovnu školu – 15 bodova,
· dijete koje po natječaju čeka na upis duže od 2 godine – 2 boda,
· dijete koje o natječaju čeka na upis duže od 1 godine – 1 bod, 
· dijete čiji su brat ili sestra korisnici Dječjeg vrtića – 1 bod.
(2) Ako dvoje ili više djece ostvari jednak broj bodova, prednost kod  upisa ima dijete starije kronološke dobi. 

Članak 10.
(1) Korisnik usluge dužan je dostaviti Dječjem vrtiću dokaze o činjenicama bitnim za ostvarivanje prednosti pri upisu: 
· za dijete i roditelje koji imaju prijavljeno prebivalište na području općine Marija Bistrica – uvjerenje o prijavljenom prebivalištu (ne starije od dana objave natječaja za upis), 
· za dijete i roditelje koji imaju prijavljeno boravište na području općine Marija Bistrica – uvjerenje o prijavljenom boravištu (ne starije od dana objave natječaja za upis), 
· za dijete roditelja invalida Domovinskog rata – rješenje o priznatom statusu, 
· za dijete oba zaposlena roditelja – elektronički zapis o podacima evidentiranim u matičnoj evidenciji HZMO (ne starije od dana objave natječaja za upis),
· za dijete roditelja koji se nalaze na redovitom školovanju – potvrde o statusu redovnog učenika/studenta (ne starije od dana objave natječaja za upis), 
· za dijete iz obitelji s troje i više djece – za svako dijete rodni list ili izvadak iz matice rođenih,
· za dijete samohranog roditelja – dokaz o samohranosti (rodni list djeteta, smrtni list za preminulog roditelja ili potvrda o nestanku jednog od roditelja, rješenje Centra za socijalnu skrb o privremenom uzdržavanju djeteta, Odluka suda o lišenju roditeljske skrbi jednog od roditelja),
· za dijete iz jednoroditeljske obitelji – dokaz da drugi roditelj ne živi u istom kućanstvu, 
· za dijete koje je ostvarilo pravo na socijalnu uslugu smještaja u udomiteljskoj obitelji – rješenje, odnosno potvrda Centra za socijalnu skrb da se dijete nalazi u udomiteljskoj obitelji,
· za dijete roditelja invalida Domovinskog rata – rješenje o priznatom statusu, 
· za dijete s teškoćama u razvoju i kroničnim bolestima koje ima nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja – medicinska dokumentacija – rješenje/nalaz i mišljenje nadležnog tijela, 
· za dijete osoba s invaliditetom upisanih u Hrvatski registar osoba s invaliditetom – dokaz o upisu u Hrvatski registar osoba s invaliditetom, 
· za dijete roditelja koji primaju doplatak za djecu ili roditelja korisnika zajamčene minimalne naknade – rješenje o pravu na doplatak za djecu ili rješenje o pravu na minimalnu naknadu, 
· za dijete u godini prije polaska u osnovnu školu – rodni list djeteta ili izvadak iz matice rođenih.
(2) Prednost pri upisu djece sukladno ovom članku primjenjuje se u slučaju većih potreba za upis djece od mogućih kapaciteta Dječjeg vrtića, a ostvaruje je dijete s većim brojem bodova.
(3) Pojam „zaposlen“ u smislu ovog Pravilnika odnosi se i na osobu koja koristi mjeru HZZ-a za stjecanje prvog radnog iskustva ili javnih radova i osobu koja koristi pravo na neplaćeni dopust, odnosno mirovanje radnog odnosa. 
(4) Pojam „nezaposlen“ u smislu ovog Pravilnika odnosi se i na umirovljenika.
(5) Pojam „samohrani roditelj“ u smislu ovog Pravilnika odnosi se na roditelja koji sam skrbi i uzdržava svoje dijete/djecu, bez drugog roditelja.
(6) Pojam „jednoroditeljske obitelji“ u smislu ovog Pravilnika odnosi se na roditelja koji živi sam s djetetom/djecom, a drugi roditelj ne živi u istoj obitelji, no i dalje ima roditeljske obveze i prava te sudjeluje u skrbi, odgoju i uzdržavanju djeteta/djece.

Članak 11.
(1) Roditelj koji ima upisano dijete u Dječjem vrtiću ili je imao dijete prethodno upisano, a nije podmirio svoja dugovanja prema Dječjem vrtiću, ne može podnijeti e-Prijavu za upis djeteta u Dječji vrtić.
(2) U slučaju da e-Prijavu ipak podnese, ista se odbija bez razmatranja.

Članak 12.
(1) Nakon podnošenja zahtjeva za upis djeteta u Dječji vrtić, članovi stručnog tima određuju termin za inicijalni razgovor i provode ga s roditeljem i djetetom, tijekom kojega provode opažanje djetetova ponašanja i komuniciranja uz nazočnost roditelja. 
(2) Na inicijalni razgovor obvezan je dolazak barem jednog roditelja s djetetom.
(3) Nedolazak roditelja i djeteta na zakazani termin inicijalnog razgovora, ako nije unaprijed najavljen i opravdan smatrat će se odustajanjem roditelja od upisa djeteta u Dječji vrtić.
(4) Na inicijalni razgovor neće biti pozvani:
· roditelji čiji je zahtjev za upis djeteta nepotpun (nepotpuna obvezna dokumentacija) ili je zaprimljen izvan redovnog roka za predaju zahtjeva, 
· roditelji čija djeca ne udovoljavaju uvjetima upisa (djeca koja do 31. kolovoza tekuće kalendarske godine ne navršavaju godinu dana života).
 (5) Ukoliko po završenom postupku redovnih upisa, prije sklapanja ugovora po prihvaćenom zahtjevu za upis djeteta u Dječji vrtić roditelj odustane od upisa djeteta, tijekom pedagoške godine se oslobodi mjesto u Dječjem vrtiću ili dođe do povećanja kapaciteta za upis djece, stručni tim Dječjeg vrtića pozvat će na inicijalni razgovor roditelje prvog neupisanog djeteta na utvrđenoj Listi prednosti za upis djece u Dječji vrtić.

Članak 13.
(1) U redovnu odgojno-obrazovnu skupinu može se uključiti dijete s teškoćama u razvoju samo ako su za to ispunjeni uvjeti propisani Zakonom o predškolskom odgoju i obrazovanju i Državnim pedagoškim standardom. Prosudbu o uključivanju donosi stručni tim Dječjeg vrtića, a temeljem procjene psihofizičkog statusa djeteta i njegovih potreba za odgovarajućim programom te uvjeta koje Dječji vrtić može ponuditi. 
(2) Roditelj je dužan kod podnošenja zahtjeva za upis dostaviti Dječjem vrtiću osim obvezne dokumentacije i specijalističke nalaze, Nalaz i mišljenje vještačenja i Rješenje HZZO-a.
(3) Roditelj je obvezan odazvati se na inicijalni razgovor s članovima stručnog tima Dječjeg vrtića uz obaveznu nazočnost djeteta. 
(4) Ukoliko stručni tim Dječjeg vrtića procijeni da postoji mogućnost integracije u redoviti program, izrađuje Plan i program praćenja djeteta s kojim upoznaje roditelje. Roditelji su dužni dati pisanu suglasnost na provođenje Plana i programa praćenja djeteta ili izjavu kojom tu suglasnost odbijaju. 
(5) Roditelj koji da pisanu suglasnost na Plan i program iz stavka 4. ovoga članka potpisuje s Dječjim vrtićem opservacijski ugovor u trajanju od najduže 3 mjeseca temeljem kojeg stručni tim prati dijete radi konačne procjene o njegovoj integraciji u redovitu skupinu. Ukoliko za to postoji potreba, trajanje pedagoške opservacije može se produljiti odlukom stručnog tima. 
(6) O duljini dnevnog, odnosno tjednog boravka djeteta u Dječjem vrtiću za vrijeme pedagoške opservacije, kao i o duljini trajanja boravka u odgojnoj skupini nakon pedagoške opservacije određuje u svakom pojedinom slučaju stručni tim ovisno o psihofizičkom statusu i potrebama djeteta.
(7) Stručni tim u Dječjem vrtiću predstavljaju zdravstveni voditelj, stručni suradnik i ravnatelj.
(8) Ukoliko stručni tim Dječjeg vrtića zaključi da integracija nije moguća uputit će roditelje na upis u posebne programe za djecu s teškoćama. 
(9) Stručni tim Dječjeg vrtića donosi prosudbu o uključivanju djece koja žive u iznimno teškim socijalnim i zdravstvenim prilikama u odgojno-obrazovne skupine, a temeljem preporuke Centra za socijalnu skrb. 
(10) Dijete s teškoćama u razvoju čiji roditelj koristi pravo na dopust ili rad s polovicom punog radnog vremena radi skrbi i njege djeteta s teškoćama u razvoju ne može ostvariti pravo na puni 10-satni boravak u jasličkoj ili vrtićkoj skupini.“
(11) Bez obzira na ostvareni broj bodova djeteta s teškoćama u razvoju, upis će se provoditi prema procjeni i pisanom mišljenju stručnog tima o uključivanju djeteta nakon provedenog inicijalnog razgovora s roditeljem i djetetom, a sukladno odredbama Državnog pedagoškog standarda, mogućnostima i potrebama djeteta, te raspoloživim kapacitetima Dječjeg vrtića i uvjetima potrebnim za prihvat djeteta. 
 
2. Postupak upisa

Članak 14.
(1) U skladu s planom upisa Dječji vrtić svake godine objavljuje natječaj za upis djece radi ostvarivanja redovitog programa predškolskog odgoja i obrazovanja. Natječaj se oglašava javnom objavom na oglasnoj ploči i mrežnoj stranici Dječjeg vrtića.
(2) U novu pedagošku godinu upisuje se onoliko djece koliko je potrebno da se popune postojeći kapaciteti Dječjeg vrtića.
(3) Zahtjev za upis djece u redoviti program Dječjeg vrtića roditelji, odnosno skrbnici podnose u roku određenom u javnom pozivu isključivo elektronskim putem.
(4) Za elektroničku predaju zahtjeva neophodno je posjedovati:
· NIAS vjerodajnicu značajne ili visoke razine sigurnosti za prijavu u sustav, 
· adresu elektroničke pošte (e-mail) i/ili osobni korisnički pretinac u sustavu e-građani.
(5) Uz zahtjev za upis djeteta, portal e-Građani automatski će pribaviti sljedeće podatke potrebne za prijavu:
· izvadak iz matice rođenih ili rodni list djeteta, 
· uvjerenje o mjestu prebivališta/boravišta djeteta, 
· uvjerenje o mjestu prebivališta/boravišta roditelja, 
· dokaze o činjenicama bitnim za ostvarivanje prednosti pri upisu iz članka 9. ovoga Pravilnika. 
(6) Dječji vrtić zadržava pravo uvida u izvornike dokaza. Posljedica davanja lažnih ili netočnih isprava i izjava podnositelja prijave za ostvarivanje prava prednosti pri upisu djeteta u jaslice ili vrtić je gubitak prava na upis djeteta, odnosno za već upisano dijete ispis iz Dječjeg vrtića. 
(7) Budući korisnik usluge koji nema prijavljeno prebivalište na području općine Marija Bistrica dužan je priložiti suglasnost drugog grada/općine na čijem području ima prijavljeno prebivalište o sufinanciranju ekonomske cijene za polaznika sa svojeg područja u Dječjem vrtiću „Pušlek“ Marija Bistrica.
(8) Ukoliko roditelj, odnosno skrbnik treba pomoć u postupku elektroničke prijave pri podnošenju zahtjeva za upis djeteta u Dječji vrtić, za podršku se može obratiti Dječjem vrtiću tijekom radnog vremena putem telefona, e-pošte ili osobnim dolaskom.
(9) U upisnom roku neće se razmatrati upisna dokumentacija djece koja ne ispunjavaju dobni uvjet za upis u Dječji vrtić.
(10) Zahtjevi koji ne sadrže propisanu kompletnu dokumentaciju ili su zaprimljeni nakon isteka roka neće se razmatrati.
(11) Informacije o djeci i roditeljima koje Dječji vrtić posjeduje zaštićene su sukladno Zakonu koji uređuje zaštitu osobnih podataka. 
(12) Podnošenjem zahtjeva za upis roditelji daju pristanak za obradu osobnih podataka u svrhu korištenja za potrebe Dječjeg vrtića, sukladno Općoj uredbi o zaštiti podataka (EU) 2016/679 i Zakona o provedbi opće uredbe o zaštiti podataka (NN br. 42/18).

Članak 15.
(1) Postupak upisa djece u programe Dječjeg vrtića provodi Stručno povjerenstvo koje čine: dva člana iz reda odgojitelja, stručni suradnik, zdravstveni voditelj i ravnatelj.
(2) Predsjednika i članove Stručnog povjerenstva imenuje Upravno vijeće na vrijeme od jedne godine. 
(3) Isti članovi mogu biti ponovno imenovani.

Članak 16.
(1) Stručno povjerenstvo donosi odluke i zaključke iz svojeg djelokruga na sjednicama koje saziva predsjednik, a sjednica se može održati ako je nazočna većina članova Stručnog povjerenstva.
(2) Stručno povjerenstvo donosi odluke većinom glasova ukupnog broja članova Stručnog povjerenstva.
(3) Inicijalni razgovor s roditeljima i djetetom provode sljedeći članovi Stručnog povjerenstva: stručni suradnik, zdravstveni voditelj i ravnatelj.

Članak 17.
(1) Uloga i poslovi Stručnog povjerenstva:
- analizira zahtjeve za upis djeteta s priloženom dokumentacijom na temelju kojih utvrđuje ostvareni broj bodova (pri čemu kod specifičnih situacija može konzultirati računovodstvo ili tajništvo Dječjeg vrtića),
- odlučuje o provedbi inicijalnog razgovora s roditeljima i djetetom,
- stručni tim, odnosno članovi Stručnog povjerenstva provode opažanje djetetova ponašanja i komuniciranja uz nazočnost roditelja, 
- nakon provedenog inicijalnog razgovora, a zbog sumnje na razvojna odstupanja djeteta uočena tijekom provedbe inicijalnog razgovora daje pisano mišljenje s preporukom o potrebi uključivanja djeteta u opservacijski program i s istim upoznaje roditelje,
- za dijete s teškoćama u razvoju, dijete sa zdravstvenim teškoćama i neurološkim oštećenjima, kao i za dijete za koje je dostavljena relevantna dokumentacija s mišljenjem/ima i preporukom/ama stručnjaka iz specijaliziranih ustanova, nakon provedenog inicijalnog razgovora, ukoliko je potrebna prilagodba vremenske strukture i prilagodba fizičkog okruženja za dijete te o potrebi uključivanja djeteta u opservacijski program daje pisano mišljenje nakon inicijalnog razgovora i s istim upoznaje roditelje, 
- u cilju stvaranja uvjeta za uključivanje djeteta može konzultirati stručnjake iz specijaliziranih ustanova, 
- temeljem dostavljene relevantne medicinske i druge dokumentacije može po potrebi uputiti roditelje na vještačenje djeteta u cilju ostvarivanja drugih prava u interesu djeteta (npr. ostvarivanje prava na uključivanje djeteta u rehabilitacijske programe specijaliziranih ustanova i sl.),
- procjenjuje i odlučuje o prilagodbi i primjerenom fizičkom okruženju za dijete (prostor, oprema i sredstva),
- temeljem zahtjeva za upis djece, priložene dokumentacije i provedenih inicijalnih razgovora, uvažavajući razvojne mogućnosti i sposobnosti svakog djeteta te slobodne prostorne kapacitete Dječjeg vrtića, izrađuje Prijedlog liste prvenstva prema ostvarenim bodovima za upis djece s prikazom šifre, OIB-a i brojem ostvarenih bodova prema pojedinačnim kriterijima ovog Pravilnika za svako dijete, počevši od najvećeg broja ostvarenih bodova prema najmanjem,
- dostavlja Upravnom vijeću izvješće o provedenom postupku upisa djece u Dječji vrtić, koje uključuje prihvaćene i neprihvaćene zahtjeve s identifikacijskim oznakama djeteta, ostvareni ukupni broj bodova za svako dijete te program za uključivanje djeteta,
- vodi zapisnik o svom radu.
(2) Prema potrebi, tehničku podršku u radu Stručnom povjerenstvu mogu pružati radnici Dječjeg vrtića zaposleni na administrativno-računovodstvenim poslovima, o čemu odlučuje ravnatelj.

Članak 18.
(1) Stručno povjerenstvo je dužno dostaviti izvješće o upisima Upravnom vijeću.
(2) Izvješće o upisima Upravno vijeće dostavlja Osnivaču u rujnu, nakon utvrđivanja Liste s konačnim rezultatima upisa i potvrde upisa. Izvješće o upisima sadrži podatke o broju slobodnih mjesta, broju zaprimljenih prijava u roku, broju zaprimljenih prijava izvan roka, broju upisane djece, broju odbijenih prijava, broju prihvaćenih žalbi na Prijedlog liste prvenstva i broju eventualnih slobodnih mjesta nakon završenog upisnog postupka.

Članak 19.
(1) Portal e-Građani kreira prijedlog liste prvenstva s rezultatima upisa djece u Dječji vrtić sa sljedećim podacima:
· prihvaćeni zahtjevi za upis djece, 
· odbijeni zahtjevi za upis djece,
· eventualni slobodni kapaciteti Dječjeg vrtića nakon utvrđenih rezultata upisa.
(2) Prijedlog liste iz stavka 1. ovoga članka objavljuje se javnom objavom na oglasnoj ploči i službenoj web stranici Dječjeg vrtića poštujući zaštitu osobnih podataka najkasnije u roku od 8 dana od utvrđivanja iste, a sadrži sljedeće podatke:
· šifru djeteta koja se dobiva prilikom prijave na upis, 
· OIB djeteta,
· ostvareni broj bodova,
· obrazloženje odbijenih zahtjeva.
(3) Prijedlog liste prvenstva zaključuje se danom donošenja. 
(4) Prijedlog liste prvenstva smatra se dostavljenom roditelju istekom osmog dana od dana objave.

Članak 20.
(1) Roditelj, odnosno skrbnik djeteta ima pravo žalbe na odluku o upisu, odnosno prijedlog liste prvenstva.
(2) Žalba se izjavljuje pismenim putem Upravnom vijeću Dječjeg vrtića u roku od 15 dana od dana dostave odluke o upisu, odnosno Prijedloga liste prvenstva osobno, poštom ili putem e-pošte. 

Članak 21.
(1) Upravno vijeće odlučuje o žalbi rješenjem u roku od 15 dana od dana isteka roka za podnošenje žalbe. 
(2) Upravno vijeće po žalbi može:
· odbaciti žalbu kao nepravodobnu ili izjavljenu od neovlaštene osobe, 
· odbiti žalbu kao neosnovanu i potvrditi odluku Stručnog povjerenstva, 
· usvojiti žalbu i ukinuti odluku Stručnog povjerenstva te donijeti rješenje o upisu djeteta ili pak vratiti Stručnom povjerenstvu na ponovno razmatranje i donošenje odluke. 
(3) Rješenje iz stavka 1. ovog članka dostavlja se podnositelju žalbe.

Članak 22.
(1) Nakon isteka roka za podnošenje žalbe i donošenja rješenja po žalbama, Upravno vijeće utvrđuje Listu s konačnim rezultatima upisa.
(2) Lista s konačnim rezultatima upisa zaključuje se danom donošenja.
(3) Lista s konačnim rezultatima upisa objavljuje se na oglasnoj ploči i službenoj web stranici, a sadrži podatke kao i Prijedlog liste prvenstva.
(4) Lista s konačnim rezultatima upisa smatra se dostavljenom podnositeljima zahtjeva istekom osmog dana od dana objave na oglasnoj ploči i službenoj web stranici Dječjeg vrtića.

Članak 23.
(1) Ukoliko roditelj djeteta odustane od upisa ili odbije ponuđeno mjesto, ne uvrštava se na Listu s konačnim rezultatima upisa i kod sljedećih upisa ne ostvaruje pravo na bod temeljem prvenstva iz članka 9. ovog Pravilnika.

Članak 24.
(1) Naknadne promjene okolnosti, statusa roditelja, odnosno činjenica kojima se ostvaruje prednost pri upisu ne utječu na Listu s konačnim rezultatima upisa. 

Članak 25.
(1) Korisnik usluge dužan je sklopiti Ugovor o ostvarivanju programa njege, odgoja i zaštite djeteta (u nastavku teksta: Ugovor) u Dječjem vrtiću u pravilu u roku od mjesec dana od dana primitka odluke o upisu, a iznimno najkasnije do 1. rujna tekuće godine.
(2) Ugovor iz stavka 1. ovog članka potpisuju ravnatelj Dječjeg vrtića i oba roditelja, osim u slučaju kada samo jedan roditelj ostvaruje roditeljsku skrb.

Članak 26.
(1) Upisana djeca počinju ostvarivati program od 1. rujna tekuće godine, ako drugačije nije utvrđeno ugovorom iz članka 25. ovog Pravilnika.

Članak 27.
(1) Djeca koja nisu primljena u Dječji vrtić vode se na listi čekanja koja je sastavni dio Prijedloga liste prvenstva i Liste s konačnim rezultatima upisa, te se upisuju tijekom godine ukoliko se oslobode mjesta u odgojno-obrazovnim skupinama ili dođe do proširenja kapaciteta Dječjeg vrtića (ustrojavanjem novih odgojno-obrazovnih skupina) pri čemu se prvo upisuju djeca koja su s početkom pedagoške godine, odnosno s 1. rujna zadovoljila dobni kriterij upisa, a prema ostvarenom broju bodova Liste s konačnim rezultatima upisa. 
(2) Ukoliko nema djece na listi čekanja ili se roditelj  ne odazove na obavijest Dječjeg vrtića o slobodnom mjestu za upis, a u Dječjem vrtiću postoje slobodni kapaciteti, raspisat će se naknadni rok za upis djece u Dječji vrtić preko portala e-Građani/e-Upisi.
(3) Odluku o naknadnim upisima tijekom godine donosi Upravno vijeće Dječjeg vrtića na prijedlog Odgojiteljskog vijeća. 

Članak 28.
(1) Primljena djeca raspoređuju se po odgojno-obrazovnim skupinama.
(2) O rasporedu djece po odgojno-obrazovnim skupinama odlučuje Odgojiteljsko vijeće po zaključenju rada Stručnog povjerenstva, a najkasnije do 31. kolovoza tekuće godine.


III. OSTVARIVANJE PRAVA I OBVEZA KORISNIKA USLUGA DJEČJEG VRTIĆA

Članak 29.
(1) Djeca koriste usluge Dječjeg vrtića u kontinuitetu od dana potpisivanja Ugovora do dana ispisa. 

Članak 30.
(1) Prije zaključenja Ugovora korisnik usluga je obvezan:
· obaviti inicijalni razgovor sa stručnim timom Dječjeg vrtića uz prisutnost djeteta, 
· potpisati izjavu o ovlaštenim osobama koje mogu dovoditi i odvoditi dijete u/iz Dječjeg vrtića, 
· potpisati privolu za obradu osobnih podataka.

Članak 31.
(1) Prilikom prvog dolaska djeteta u Dječji vrtić korisnik usluga dužan je dostaviti uvjerenje nadležnog liječnika o obavljenom sistematskom zdravstvenom pregledu djeteta, ne starije od mjesec dana. U suprotnom će se smatrati da je odustao od upisa. 
(2) Prilikom prvog dovođenja djeteta u Dječji vrtić uz uvjerenje o obavljenom sistematskom zdravstvenom pregledu djeteta, korisnik usluga je obvezan donijeti i odgovarajuće stvari ovisno o dobi djeteta (pelene, papuče, pidžamu i sl.)
(3) Korisniku usluga se omogućuje u periodu početne adaptacije boravak s djetetom u pripadajućoj odgojno-obrazovnoj skupini uz prethodni dogovor sa odgojiteljima.
(4) Daljnje upute korisnik usluga dobit će neposredno od odgojitelja u čiju odgojno-obrazovnu skupine je dijete upisano.

Članak 32.
(1) Korisnik usluga ima pravo:
· prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga, 
· putem individualnih razgovora i roditeljskih sastanaka biti redovito izvještavan o razvoju i napredovanju djeteta, te biti uključen u različite oblike suradnje roditelja i Dječjeg vrtića, 
· podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih prava i potreba djeteta, 
· sudjelovati u planiranju, realizaciji i vrednovanju odgojno-obrazovnog programa za dijete, 
· sudjelovati u upravljanju Dječjim vrtićem na način utvrđen zakonom i statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.   

Članak 33.
(1) Korisnik usluga dužan je:
· dostaviti dodatnu zdravstvenu potvrdu nadležnog liječnika pri uključivanju djeteta u program vrtića u slučaju promjena zdravlja djeteta nastalih nakon sistematskog zdravstvenog pregleda, 
· najmanje jednom godišnje dostaviti nalaz specijaliste ukoliko je kod djeteta dijagnosticirana prisutnost alergija zbog kojih je potrebno prilagoditi dnevni jelovnik,
· predočiti potpunu dokumentaciju i informaciju o karakteristikama i potrebama djeteta koje su bitne za odabir primjerenog programa kao i za njegovu sigurnost i zdravlje tijekom ostvarivanja programa, 
· pravovremeno izvješćivati Dječji vrtić o promjenama razvojnog i zdravstvenog statusa djeteta i surađivati s Dječjim vrtićem u postupcima izmjena programa, 
· za slučaj značajnih promjena zdravstvenog stanja ili razvojnog statusa djeteta, koje tijekom ostvarivanja programa uoči stručni tim Dječjeg vrtića, obaviti potrebne pretrage i pribaviti mišljenja nadležnih službi te sudjelovati u programu predškolske opservacije djeteta i utvrđivanju novog prilagođenog, individualiziranog programa, ako je to u interesu zadovoljavanja razvojnih potreba i sigurnosti djeteta odnosno sigurnosti i ostvarivanja odgojno-obrazovnog programa za drugu djecu, 
· osobno dovoditi i odvoditi dijete iz odgojno-obrazovne skupine ili pismeno izvijestiti odgojitelja o punoljetnoj osobi koju je za to ovlastio, 
· izvijestiti odgojitelja odgojno-obrazovne skupine u roku od 24 sata o razlozima izostanka djeteta, 
· ne dovoditi u Dječji vrtić bolesno dijete, a nakon završenog liječenja dostaviti potvrdu nadležnog liječnika o obavljenom zdravstvenog pregledu iz koje je vidljivo da je dijete sposobno pohađati Dječji vrtić, 
· nakon izbivanja djeteta iz Dječjeg vrtića zbog drugih razloga u trajanju duljem od 60 dana dostaviti potvrdu nadležnog liječnika o obavljenom zdravstvenom pregledu iz koje je vidljivo da je dijete sposobno pohađati Dječji vrtić, 
· odazvati se pozivima na roditeljske sastanke i druge oblike suradnje roditelja s Dječjim vrtićem u cilju praćenja razvoja i napredovanja djeteta,
· obvezuje se da će za ostvarivanje programa svog djeteta sudjelovati u naknadi cijene programa u iznosu koji utvrđuje upravno tijelo Općine Marija Bistrica, 
· obvezuje se da će utvrđeni iznos naknade uplaćivati do 20-og u mjesecu za prethodni mjesec, 
· najaviti Dječjem vrtiću pisanu obavijest o ispisu djeteta iz Dječjeg vrtića najkasnije 15 dana prije ispisa, te dokazati podmirenje svih nastalih troškova programa do dana ispisa, 
· izvršavati druge obveze korisnika usluga utvrđene općim aktima Dječjeg vrtića.

Članak 34.
 (1) Dječji vrtić je dužan:
· ustrojiti rad s djecom u jasličkim i vrtićkim odgojnim skupinama sukladno planu upisa, 
· surađivati s korisnicima usluga u cilju praćenja razvoja i napredovanja djeteta, 
· osigurati redovito izvještavanje korisnika usluga i njihovo sudjelovanje u upravljanju Dječjim vrtićem sukladno zakonu i Statutu Dječjeg vrtića, 
· omogućiti zaštitu pojedinačnih prava korisnika usluga, 
· upozoriti korisnika usluga da Dječji vrtić zadržava pravo premještaja djece iz jedne u drugu odgojno-obrazovnu skupinu i posebnog organiziranja programa za vrijeme lipnja, srpnja i kolovoza te u drugim posebnim okolnostima, u skladu s pedagoškim načelima i interesima organizacije rada, 
· upozoriti korisnika usluga da Dječji vrtić može, u slučaju značajnih promjena zdravstvenog stanja ili razvojnog statusa djeteta koje uoči stručni tim Dječjeg vrtića, izmijeniti program i uvjete ostvarivanja programa za dijete – s tim da postupak promjene programa pokreće stručni tim na temelju praćenja stanja i potreba djeteta te na temelju provedene pedagoške opservacije kao i dodatno obavljenih pretraga i mišljenja nadležnih službi, u interesu razvojnih potreba djeteta, njegove sigurnosti i ostvarivanja odgojno-obrazovnog programa za drugu djecu, 
· upozoriti korisnika usluga da Dječji vrtić može otkazati ostvarivanje programa za dijete u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojne potrebe djeteta, 
· u slučaju promjene ili otkazivanja ostvarivanja programa usmjeriti korisnika usluga na daljnje postupanje i institucije koje će primjereno zadovoljiti potrebe djeteta, 
· upozoriti korisnika usluga da Dječji vrtić može otkazati ostvarivanje programa djetetu, ako korisnik ne plati dospjele obveze u roku od 30 dana od dana dospijeća obveze, odnosno nakon dvije uzastopne pismene opomene ili ako korisnik na drugi način prekrši obveze utvrđene ugovorom ili općim aktom Dječjeg vrtića, 
· prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću. 

Članak 35.
(1) Ravnatelj Dječjeg vrtića donijet će odluku o ispisu djeteta u slučaju značajnih promjena u razvojnom statusu djeteta, ako ni novi prilagođeni individualizirani program ne zadovoljava razvojne potrebe djeteta.

Članak 36.
(1) Ukoliko se iz objektivnih pedagoških i organizacijskih razloga ukaže potreba za premještajem djece u drugu odgojno-obrazovnu skupinu, o tome odluku donosi Odgojiteljsko vijeće Dječjeg vrtića.
(2) U slučaju iz stavka 1. ovoga članka potrebno je voditi računa i o postojećem broju djece u odgojno-obrazovnim skupinama, kako bi on najviše odgovarao odredbama Državnog pedagoškog standarda.

Članak 37.
(1) Korisnik usluga može u svakom trenutku ispisati dijete iz Dječjeg vrtića. 
(2) Korisnik usluga o svojoj namjeri ispisa djeteta iz Dječjeg vrtića obvezan je obavijestiti odgojitelje i ravnatelja najkasnije 15 dana prije ispisivanja te priložiti popunjeni obrazac Zahtjev za ispis uz uvjet da su s danom ispisa navedenim u obrascu podmirene sve obveze korisnika usluga prema Dječjem vrtiću. Raskid sklopljenog ugovora potvrđuje se obrascem Ispisnica koju korisnik usluga dobiva u tajništvu Dječjeg vrtića.
(3) Ukoliko postoje nepodmirene obveze, Dječji vrtić nije u mogućnosti raskinuti ugovor i izdati Ispisnicu, te će se smatrati da dijete nije ispisano,
(4) Ako korisnik usluga prestane koristiti usluge Dječjeg vrtića, a da prethodno nije najavio ispis ili ispisao dijete, dužan je platiti troškove smještaja djeteta u Dječjem vrtiću za vrijeme koje je potrebno da se ispis provede po službenoj dužnosti.
(5) U slučaju da korisnik usluga nije predao zahtjev za ispis, a niti obavijestio o razlozima izostanka djeteta, smatra se da je dijete ispisano iz Dječjeg vrtića protekom roka od 60 dana od zadnjeg dana korištenja usluga, a korisnik usluga dužan je platiti sve nastale troškove od tog roka.

Članak 38.
(1) Dječji vrtić će ispisati dijete po službenoj dužnosti ako:
· se u roku od najmanje 3 mjeseca od dana zaključivanja Ugovora utvrde razvojne teškoće djeteta, a Dječji vrtić ne može osigurati potrebne specifične uvjete za dijete i/ili nema mogućnosti smještaja djeteta u odgojno-obrazovne skupine s odgovarajućim posebnim programom,
· se utvrdi da je prilikom upisa korisnik usluga zatajio bolest, zdravstvene i druge poteškoće djeteta, 
· po završetku pedagoške opservacije utvrdi nemogućnost osiguravanja potrebnih specifičnih uvjeta za dijete u Dječjem vrtiću,
· izostane neopravdano duže od 60 dana,
· nije izvršena obveza plaćanja u roku od 60 dana od dana dospijeća, 
· se korisnik usluga ne pridržava ugovornih obveza, odluka i općih akata Dječjeg vrtića. 
(2) Odluku o ispisu donosi ravnatelj.

Članak 39.
(1) Jednom ispisano dijete u slučaju novog podnošenja prijave za upis ponovno prolazi upisni postupak sa svim dokazivanjima reda prvenstva.


IV. OBRAČUN UČEŠĆA NAKNADE RODITELJA U CIJENI PRIMARNOG PROGRAMA

Članak 40.
(1) Korisnik usluga, kao nositelj plaćanja ekonomske cijene programa (u nastavku teksta: ECP) obvezan je sudjelovati u naknadi ECP u iznosu, odnosno omjeru koji utvrđuje osnivač Dječjeg vrtića, odnosno nadležno tijelo jedinice lokalne samouprave s čijeg područja dolazi dijete.
(2) Mjesečni obračun naknade u ECP za realiziranu uslugu obavlja se protekom mjeseca, ovisno o broju dana korištenja usluga.

Članak 41.
(1) Pravo na oslobođenje i pravo na financiranje olakšica od plaćanja mogu ostvariti roditelji/skrbnici djece koja pohađaju redovite programe i programe javnih potreba pod uvjetom da i roditelji/skrbnici i djeca imaju prebivalište na području općine Marija Bistrica, i to:
· dijete čiji je roditelj 100%-tni invalid Domovinskog rata – umanjenje za 100%,
· svako treće i sljedeće dijete istog kućanstva koje koristi redoviti program Dječjeg vrtića – umanjenje za 100%,
· drugo dijete u Dječjem vrtiću istog kućanstva – umanjenje za 20%,
· dijete samohranog roditelja – umanjenje za 20%,
· dijete iz kućanstva u kojem ima djece s teškoćama u razvoju, a polaznici su Dječjeg vrtića ili škole – umanjenje za 20%,
· svako dijete invalida Domovinskog rata – umanjenje za utvrđeni postotak invaliditeta,
· za izostanak djeteta zbog bolesti duže od 30 dana neprekidno – umanjenje za 50%, 
· za izostanak djeteta duži od 30 dana neprekidno, uz prethodnu najavu korisnika usluga – umanjenje za 50% uz prethodno predan zahtjev za umanjenje cijene (može se iskoristiti samo jednom u pedagoškoj godini).
(2) Prava iz stavka 1. ovog članka međusobno se ne kumuliraju.
(3) Za korištenje povoljnijih uvjeta financiranja određenih ovim člankom korisnik usluge je dužan dostaviti odgovarajuću dokumentaciju.
(4) Dijete može ostvariti pravo na financiranje olakšice u iznosu od 100% od udjela korisnika usluga u ECP u slučaju kada se zbog izvanrednih situacija uzrokovanih elementarnim nepogodama, građevinskim radovima dužim od mjesec dana, ili zbog organizacije rada objekt Dječjeg vrtića u kojem dijete boravi privremeno zatvori, a za vrijeme trajanja izvanredne situacije dijete ne ostvaruje program predškolskog odgoja u drugim objektima Dječjeg vrtića ili privremenom smještaju kojeg osigurava Dječji vrtić. 
(5) Postojanje okolnosti kojima se ostvaruje pravo na financiranje olakšice iz stavka 4. ovog članka utvrđuje Dječji vrtić na zahtjev korisnika usluga.
(6) Razlika sredstava za korisnike usluga iz ovog članka podmiruje se na teret proračuna Osnivača.

Članak 42.
(1) Učešće domicilne općine, odnosno grada i korisnika usluga u sufinanciranju ECP te moguća oslobođenja od učešća za korisnike usluga uređuju se aktom domicilne općine, odnosno grada. Ukoliko nadležno tijelo domicilne jedinice lokalne samouprave ne donese odluku o oslobođenju od učešća, korisnici usluga s tih područja nemaju pravo na korištenje istih. Razlika sredstava u slučaju oslobođenja, odnosno umanjenja za roditelja podmiruje se iz proračuna domicilne općine, odnosno grada. 

Članak 43.
(1) Korisnik usluga čije dijete ne boravi u Dječjem vrtiću neprekidno duže od 5 dana ima pravo na umanjenje učešća u financiranju ECP Dječjeg vrtića i to za iznos troškova namirnica za dnevnu prehranu za vrijeme odsutnosti djeteta. Ovo pravo ne kumulira se sa pravima koja roditelj ostvaruje po drugim kriterijima iz članka 41. ovog Pravilnika.
(2) Ukoliko korisnik usluge ne obavijesti Dječji vrtić o izostanku djeteta u roku propisanom ovim Pravilnikom, dužan je podmiriti učešće u ECP u cijelosti.

Članak 44.
(1) Korisnik usluga čije dijete često i više od 30 dana neprekidno bez prethodne najave ne koristi program Dječjeg vrtića, a da razlog nije bolest djeteta, pozvat će se na redovitost korištenja programa pisanim putem. Ukoliko i nakon toga nastavi sa neredovitim korištenjem usluga Dječjeg vrtića, smatrat će se da im usluge nisu potrebne te će takvo dijete biti ispisano iz Dječjeg vrtića.
(2) Odluku o ispisu djeteta iz stavka 1. ovoga članka donosi ravnatelj Dječjeg vrtića. 

Članak 45.
(1) Korisnik usluga koji neredovito podmiruje troškove boravka djeteta u Dječjem vrtiću pozvat će se putem pisane opomene na redovitost podmirivanja troškova. 
(2) Ukoliko nakon dvije uzastopne pisane opomene korisnik usluga i dalje ne podmiri dugovanje, ravnatelj će donijeti odluku o ispisu djeteta iz Dječjeg vrtića po službenoj dužnosti.

Članak 46.
(1) Korisnik usluga je obvezan prijaviti Dječjem vrtiću svaku promjenu adrese, odnosno mjesta prebivališta radi utvrđivanja jedinice lokalne samouprave koja je obvezna sufinancirati redoviti program te u takvom slučaju dostaviti i zaključak (suglasnost) o sufinanciranju.
(2) Korisnik usluga je dužan tijekom godine prijaviti i dokazati svaku promjenu u odnosu na svoj osobni status i činjenice kojima je ostvario oslobođenje ili umanjenje od učešća u financiranju usluga.

Članak 47.
(1) Ukoliko grad, odnosno općina (koji nije osnivač Dječjeg vrtića) iz koje dijete dolazi ne sudjeluje u sufinanciranju redovitog programa i nakon pisane opomene, korisnik usluga će snositi pune troškove ECP, a o tome će biti pravovremeno obaviješten.

V. PRIJELAZNE I ZAVRŠNE ODREDBE

Članak 48.
(1) Ovaj Pravilnik stupa na snagu dan nakon dana objave na oglasnoj ploči i službenoj web stranici Dječjeg vrtića.

Članak 49.
(1) Stupanjem na snagu ovog Pravilnika prestaje važiti Pravilnik o upisu djece i ostvarivanju prava i obveza korisnika usluga u Dječjem vrtiću „Pušlek“ Marija Bistrica KLASA: 011-02/24-02/01, URBROJ: 2113-02-02/24-1od 18.03.2024. godine.

KLASA: 
URBROJ: 
Marija Bistrica, __.__.____.
																PREDSJEDNICA UPRAVNOG VIJEĆA:

																____________________________________
																Branka Herceg

Ovaj Pravilnik objavljen je na oglasnoj ploči i službenoj web stranici Dječjeg vrtića „Pušlek“ Marija Bistrica dana __.__.____. godine, a stupa na snagu dana __.__._____. godine.

																RAVNATELJICA:

																____________________________________
																Jadranka Pezić

